For første gang i seks år har den mongolske piber lagt vejen forbi Skagen.

En lillebitte bevinget gæst har lagt vejen forbi Skagen til stor glæde for de lokale ornitologer. Det meddeler Rolf Christensen fra Grenen Fuglestation. - En supersjælden småfugl, en mongolsk piber, er igennem 4-5 timer set nord for Skagen ved Grenen og Nordstrand fredag af 10 birdere, skriver Rolf Christensen. Den mongolske piber har rejst langt - helt præcis 6000 kilometer - fra det østlige Rusland og Mongoliet for at lande på toppen af Danmark. Ifølge hjemmesiden nordjyllandsfugle.dk er det kun tredje gang, en mongolsk piber bliver set i Danmark. Første gang var i 1999 ved Bygholm Vejle i Vestjylland, mens den senest blev set i Skagen i 2012. Den lille brune og hvide piber er i familie med den danske engpiber, skærpiber og skovpiber. Men netop den mongolske piber er sjældent set i Danmark, da den plejer at overvintre i Indien. Det er ikke første gang dette efterår, at netop Grenen i Vendsyssel får sjældent besøg fra Rusland. I september landede nordsangeren for første gang i Nordjylland.